23. schôdza NR SR - 9.deň - A. dopoludnia
Dátum: 2024-12-06
Poslanec: Matovič, Igor (SLOVENSKO)
Druh vystúpenia: Vystúpenie v rozprave

34. Ďakujem pekne za slovo. Dovoľte na úvod teda pripomenúť začiatok včerajšej rozpravy k tomuto bodu alebo moje úvodné slovo. Keď som včera asi okolo pol ôsmej tu na tomto mieste začínal, viedol schôdzu podpredseda parlamentu Gašpar. A som sa ho pýtal, že keďže idem zase rozprávať o zákone, ktorý má pomôcť rodinám, ktoré on svojím rozhodnutím okradol, že sa obávam, že znova mi zoberie slovo, a chcel som vedieť, že teda čo sú tie čiary slušnosti či hranice slušnosti, ktoré som prekročil, podľa jeho názoru, a kvôli ktorým ma dal vykázať zo sály a ešte na mňa zavolal policajtov. A odporúčam pozrieť si to video, ten záznam zo včerajšieho dňa, tu krásne vidieť, že ten človek ma vykázal čisto len zo svojvôle, nebol schopný povedať jeden jediný dôvod. A keď aj do médií hovoril o tom, že ma vykázal kvôli tomu, že som hovoril o voličoch SMER-u a podobne, tak krásne máte aj zdokumentované, že medzi prvým a druhým upozornením som hovoril len a len o ňom a o jeho zločinoch, čiže bola to svojvôľa, ktorá už hraničí aj znakom diktatúry a nie demokracie. To tak na úvod, a teda verím, že pri tomto predsedajúcom ma tá svojvôľa... tu nebude hrať rolu. Každopádne predkladáme návrh zákona, ktorým chceme okradnutým rodinám vrátiť to, čo im súčasná mafiánska zberba, ktorá nám na Slovensku vládne, alebo tak vláda organizovaného zločinu, ako ich štandardne nazývam, ktorá ukradla alebo okradla rodiny s deťmi o daňové bonusy. Daňový bonus je niečo, čo dlhé roky rodiny mali. Bolo to nejakých 22-23 eur. Za Fica, aj keď rodiny, alebo teda do štátneho rozpočtu obrovské peniaze tiekli práve z aktívnych príjmov rodičov, lebo teda najmä tí prispievali do štátneho rozpočtu tým, že pracovali. Späť im to Fico a spol. vôbec nevracali. Dlhé roky, dlhé roky a keď sa zameriame napríklad na obdobie bez akýchkoľvek kríz, to boli roky 2012 až 2020, to bolo osem hojných rokov, ešte viac o jeden ako tých biblických sedem hojných rokov. Čiže osem rokov bez akýchkoľvek kríz, kde sa sypali doslova peniaze do štátneho rozpočtu z vyšších daní, z vyšších odvodov, ktoré rodičia detí do štátneho rozpočtu platili. A teda Fico im to vracal tak, že im napríklad tri roky z týchto ôsmich rokov nepridal na daňovom bonuse ani jeden jediný cent, ani jeden jediný cent. Kde tie peniaze končili? Tak presne z toho obdobia je práve napríklad kauza na daňovom úrade alebo teda na daňovom riaditeľstve, kde šéfoval ministerstvu financií istý Peter Kažimír, ktorý je dnes guvernérom Národnej banky. Na daňovom riaditeľstve alebo na finančnej správe dal podpísať pre svojho kamaráta Brhela biznis, pri ktorom podľa súdnych znalcov okradol republiku o 45 mil. eur. A čo sa stalo? 11 dní po tom, ako okradol republiku o 45 mil. eur, istý pán Kažimír pri podpise zmluvy s istým pánom Brhelom a Suchobom, a to je kauza Mýtnik, tak pristáva na účte Kažimírovej družky, s ktorou má len teda dve deti a 15 rokov s ňou žije, pristáva 1,5 mil. eur. Keď sa pýtate od koho? No, presne od toho istého Brhela, ktorému predtým podpísal túto zlodejskú zmluvu. Takže takýmto spôsobom sa tunelovali peniaze určené pre rodiny s deťmi na vyššie daňové bonusy. A kto mal dohliadať na to, aby sa to nedialo? No predsa policajný prezident. Ten by mal v prvom rade zabezpečiť spravodlivosť, aby sa takéto zločiny nediali, aby sa tu nerozkrádali naše spoločné peniaze a peniaze tých, práve tých rodín s deťmi. A kto bol policajný prezident? No, Tibor Gašpar, ktorý je dnes podpredsedom parlamentu a ktorý mne tu ide kázať o morálke a o slušnosti a mne berie slovo, lebo si dovolím povedať, že sa správal ako zločinec, z čoho je aj obžalovaný koniec koncov, a že miesto toho, aby pomáhal a chránil obyčajných poctivých ľudí, obyčajné poctivé slovenské rodiny aj teda bez detí alebo aj s deťmi, tak miesto toho on pomáhal a chránil len mafii, ktorú pustil do orgánov Policajného zboru a Národnej kriminálnej agentúry. A práve preto tie rodiny s deťmi nemali dlhé roky daňové bonusy, lebo bolo treba tie peniaze, ktoré ich rodičia prostredníctvom daní a odvodov do štátneho rozpočtu platili, bolo treba ich presmerovať do rôznych luxusných mnohomiliónových víl na francúzskej Riviére, či už Kažimíra, Počiatka, Stromčeka a ostatných, lebo jednoducho oni takýmto systémom fungovali. No a dopadlo to tak, že za tých osem rokov zvýšili daňový bonus o... asi to vychádza 15 %. 15 % teda nad rodinami sa zmilovali a z 21 eur zvýšili daňový bonus, zaokrúhľujem, vlastne maximálne na dvadsať tuším tri päťdesiat, keď sme začali vládnuť my v roku 2020. A čo sme urobili my? V prvom rade sme vyfasovali covid, vyfasovali sme všetky možné krízy a napriek tomu, že sme obrovské miliardy eur dávali na pomoc ľuďom, ekonomike, zamestnávateľom, aby neprepúšťali ľudí, áno, aj na zdravotnícku pomoc, či už očkovanie, testovanie, zabezpečovanie zdravotnej starostlivosti v nemocniciach. Bohužiaľ, áno, aj u ľudí, z ktorých mnohí zomreli, napriek tomu sme hospodárili najlepšie podľa štatistiky Európskej komisie za posledných 30 rokov a prvýkrát naša vláda dosiahla lepšie výsledky ako priemerná krajina Európskej únie. Ale popritom sme dokázali zvýšiť ten daňový bonus na dieťa, nie o 15 eur za 8 rokov, kedy boli, kedy neboli žiadne krízy a sa im valili peniaze do rozpočtu a kedy to, čo som povedal, potrebovali financovať vily na francúzskej Riviére, ale my sme zvýšili o skoro 500 % daňový bonus, z tých 23,50 na 140 eur. A to je tých známych 200 eur na dieťa, lebo popritom sme nielen zvýšili daňový bonus, ale aj prídavok na dieťa z 20 možno 3-4 eur na 60 eur. A dokopy 60 plus 140 eur je 200 eur na dieťa. Priznám sa, že keď sa nám to podarilo presadiť, a viete, tí, ktorí tú historickú pamäť máte, viete, že to bolo dosť hektické a na konci som musel položiť svoju vlastnú hlavu na klát ako ministra financií, lebo inak SaS-ka by neodhlasovala štátny rozpočet a neboli by peniaze na tie zvýšené daňové bonusy, takže stálo nás to politicky veľa, naše hnutie, ale na konci sme toto opatrenie presadili a bolo veľmi správne. Aj keď nám mnohí neverili, že sa to podarí, a mnohé aj tie rodiny si mysleli, že ich tu klameme, ako zvyčajne ich tu klamali smeráci, či už s diaľnicou do Košíc do roku 2010, alebo s trinástymi dôchodkami od roku 2010. Tak nakoniec, áno, aj voliči SMER-u, HLAS-u, SNS, Republiky zistili, aj nevoliči zistili, že vážne to funguje, že ten Matovič tých 200 eur na dieťa presadil. Samozrejme, ohováračky boli rôzne a že to teda nebude, to iba zlomok detí bude mať. V skutočnosti 80 % detí, alebo na 80 % detí rodičia čerpajú maximálny, teda 140-eurový daňový bonus, pri deťoch nad 18 rokov 50-eurový daňový bonus. Priznám sa zároveň, že ani by ma nenapadlo vtedy, že môže sa stať, že keď sa k moci náhodou vráti súčasná vláda organizovaného zločinu, že by siahli rodinám na túto podporu. Ani náznakom som si nemyslel, že budú mať takúto odvahu takýto zločin voči rodinám spáchať, a oni ho spáchali. A ten dopad bude katastrofálny. A na budúci rok teda, áno, pocítia to aj rodiny, ktoré majú deti a volili SMER, HLAS, SNS, Republiku alebo jednoducho nevolili. Ak majú dvoch stredoškolákov, prídu za rok o 2 160 eur len na daňovom bonuse. 2 160 eur. Ak majú troch stredoškolákov doma, tak o 3 240 eur. Obrovské peniaze, ktoré tu vláda organizovaného zločinu alias mafia ukradne, priamo ukradne rodinám s deťmi z jednoduchého dôvodu, lebo oni potrebujú tie peniaze na svoje vily na francúzskej Riviére predsa. Oni nepotrebujú dávať peniaze rodinám s deťmi, lebo to nie sú ich rodiny s deťmi, oni potrebujú dávať sami sebe. Mrzí nás to, samozrejme, ako opozícia musíme robiť všetko proti tomu, aby sa tak dialo, čo teda základné naše právo je, tak je, aby sme tu predkladali návrhy, ktorými by sme zvrátili toto amorálne konanie voči rodinám, ktoré, áno, mnohé a v podstate väčšina z tých rodín volili súčasnú mafiánsku zberbu, ktorá nám vládne. Preto predkladám aj tento návrh zákona, ktorý v podstate veľmi jednoducho, keď ho poviem, tak predlžuje súčasný stav, aký je platný dnes. Čiže daňové bonusy v tej výške, presne takej istej výške, ako ich majú rodiny dnes, predlžuje aj ďalej od 1. januára, a teda zvracia tú, alebo tak chce zvrátiť ten váš úmysel okradnúť rodiny o tisícky a tisícky eur ročne len na daňových bonusoch. Zároveň, ak sa pýtate, že odkiaľ navrhujeme zaplatiť alebo zobrať tie peniaze pre rodiny s deťmi, tak navrhujeme, že treba klepnúť Kaliňákovi po prstoch. Lebo je to také zvláštne v tejto sále, že tu je 79 ľudí, z toho v podstate všetci sú tu zvolení s tým, že pred voľbami hovorili o tom jak ani náboj na Ukrajinu, zastavíme zbrojenie, zbytočné zbrojenie, radšej chleba jako zbrane, ale zrazu Slovensko na Ukrajinu posiela omnoho viacej zbraní a zbraňových systémov, nábojov, ako to bolo za vlády či už Hegerovej, alebo Ódorovej. Čiže niečo mi tu nesedí. Kaliňák sa ukazuje, že ide stavať so súkromníkom, ale akože štát, a súkromník v Snine fabriku za 350 mil. eur na výrobu nábojov, ktoré pôjdu len a len na Ukrajinu. Ale ľudí ste tu oblbli pred voľbami, že nie, vy na Ukrajinu nepošlete ani náboj, Božechráň! Áno, predošlá vláda zobrala aj staré náboje, ktoré boli či už po záruke, alebo tesne pred zárukou, alebo skončením životnosti, tie odlifrovali na Ukrajinu, vybavili za to peniaze z európskeho mierového nástroja. To znamená, že dostaneme za to preplatené, aj sme dostali niečo už preplatené zo spoločných európskych zdrojov. Niečo áno, aj predošlá vláda darovala, ale vy čo robíte? Len biznis. Predávate vo veľkom omnoho viacej zbraní, omnoho viacej nábojov na Ukrajinu a keď predtým ste hovorili, že čím menej zbraní a nábojov na Ukrajine, tým menej životov Slovanov na Ukrajine zahynie, tak ja sa potom pýtam, že keď tam predávate viacej zbraní a viacej nábojov, že či to teda viacej ochraňujete životy tých Slovanov. Lebo podľa vašej logiky a podľa vašich ľúbivých rečí pred voľbami a klamstiev, dnes môžme povedať, platí logika, že čím viacej zbraní a nábojov Slovensko posiela na Ukrajinu, tým viacej Slovanov na Ukrajine zahynie. Ale vy ich tam posielate výrazne viacej ako Ódor s Hegerom, to znamená, že vy zabíjate viac a viac Slovanov na Ukrajine. Normálna základná logika. Myslím si, že v ničom sa v tomto nemýlim. Takže čo navrhujeme? Navrhujeme, aby ste teda zobrali tie peniaze Kaliňákovi, ktorému ste len tak nadelili z roka na rok navyše 700 mil. eur a keď 500 mil. mu z toho zoberiete, bude to presne ten lup, ktorý ste spáchali na rodinách. 500 miliónov im chcete, rodinám s deťmi, na budúci rok ukradnúť. Už ste si to schválili, či teda v konsolidačnom balíku, v rozpočte ste to potvrdili, ale zároveň idete dať Kaliňákovi 700 mil. eur navyše na jeho kšefty. Lebo dať takémuto človeku, o ktorom ani posledný vrabec na Slovensku nepochybuje, že nie je skorumpovaný, dať takémuto človeku do hrantu 700 mil. eur, aby on si mohol sám rozhodovať o tom, čo kde jak od niekoho nakúpi, tak to znamená, že z toho ako veľmi podstatná časť neskončí tam, kde skončiť mala. Krásny príklad je to, jak predložil materiál na rokovanie vlády o tom, že ide nakúpiť tryskáč, alebo nie, pardon, dopravné lietadlá. A bola to, predložil tam návrh, že zazmluvnenie právnickej kancelárie, ktorá má posúdiť, aké lietadlá by sa mali kúpiť, a nachystať prípadnú zmluvu. Čuduj sa svete, rovno v tej zmluve je napísané, že presný typ lietadla, aký sa bude kupovať. Čiže ešte pred tým, ako by sa len začalo posudzovať, či áno, či nie a akým spôsobom by sa urobila súťaž, už vopred Kaliňák si rozhodol, že toto lietadielko, alebo takéto dve lietadielka kúpime. A vy sa nehanbíte ešte teraz poslať Fica do Brazílie, aby on sa tam teraz tváril, že oni akú medzištátnu zmluvu dohodli. Jasné, že to je Kaliňákov biznis. A vy to veľmi dobre viete. Viete veľmi dobre, že toto opäť budú peniaze, ktoré skončia na tých správnych účtoch, aby zase sa tu niekto tváril, že on je ťažký frajer, užíval si zase ďalšiu nejakú honosnú vilu, či už na Riviére francúzskej, v Dubaji, alebo niekde inde, alebo možno nejaký hotelík vo Vietname, že áno, za nejaký únos Vietnamca, a rodiny s deťmi sa majú na to vyskladať. Tak? Takúto logiku ste si vymysleli? Ja vás chcem len upozorniť, že ak takto naďalej vy pôjdete arogantne proti svojim vlastným voličom, lebo ešte raz, rodiny na Slovensku nerodia deti len voliči, alebo teda nerodia sa deti len voličom opozičných politických strán, rodia sa deti a žijú s deťmi v rodinách aj voliči vašich politických strán, ale ak im vy takto chcete arogantne naďalej pľuť do tváre, verte tomu, že oni sami vás pripravia o moc. Ja to tu budem opakovať tú teóriu, aj keď ju ten skorumpovaný Gašpar neustále pretáča, a mám tú teóriu a myslím si, že je veľmi blízko pravde, že áno, trištvrtina voličov SMER-u, HLAS-u, SNS je hlúpych. Tam to nemá zmysel vysvetľovať a tí to nepochopia, tí ešte budú radi, že ich okradnete o tie daňové bonusy. Ale tá štvrtina vašich voličov, tí keď zrazu zistia, že si takto porovnajú predvolebné sľuby s vašimi povolebnými skutkami a zrazu zistia, že vy ste ani jeden ten predvolebný sľub nesplnili a v podstate všade ste konali presne opačne, ako bolo treba konať, a že úplne prvé ste urobili to, že zabezpečiť si sebe beztrestnosť a amnestiu za zločiny rozkradnutia republiky, že 30 mld. eur ste za tých 13 rokov rozkradli a vy ste prvé si zabezpečovali beztrestnosť. A potom druhé rozhodnutie, ktoré ste urobili, to bolo tiež niečo, čo ste nikde neavizovali, že ste si sami sebe zvýšili platy o 100 %, o 5-tisíc eur mesačne, a teraz rad radom predkladáte zákony, kde len chcete po chrbtoch orať týmto ľuďom, rodinám s deťmi a okradnúť ich o daňové bonusy a vo výške, hovorím pri dvoch stredoškolákoch 2 160 eur len v budúcom roku. Len vy ste tu schválili, že každý jeden rok. Že vy ste si schválili v pohode, keď budete vládnuť, tak váš volič, ktorý má doma dvoch stredoškolákov, má istotu, že keď vy budete vládnuť ešte sedem rokov, tak za tých sedem rokov ho okradnete 7 x 2 160 eur, tak počítajme spolu, 14 700 a 420, takže 15 120, neviem, či som to dobre spočítal. 15 120 eur len pri jednej jedinej položke okradnete svojich voličov, ktorí vás, povedzme že aj oco, aj mama volili a zhodou okolností majú teda tých dvoch stredoškolákov. Nie je vám hanba? Necítite sa trošičku debilne, keď sa ráno pozriete do zrkadla? Sľubovať ľuďom na bilbordoch, že voľte nás, budú lacnejšie potraviny, voľte nás, budú lacnejšie energie, voľte nás, budú sociálne istoty. Kde sú lacnejšie potraviny? O 50 % ľudia zaplatia viac ako v Poľsku. Julo Jakab každý mesiac urobí ten kontrolný nákup, toho istého nákupného košíka bežných potravín, ktoré ľudia kupujú. Žiaden výber, bežný mix potravín, ktorý ľudia kúpia, taký ten týždenný nákup. Každý mesiac 50 % navyše na Slovensku a nieže teraz v Poľsku si vyberie najlacnejší nejaký obchod a na Slovensku najdrahší. Ten istý Kaufland, tá istá obchodná sieť. A to nie je len teda o Kauflande, to je o všetkých tých ostatných sieťach a jednoducho to je štandard. Ja si to veľmi dobre pamätám z leta situácia, Červený Kláštor, Dunajec, na jednej strane stánok predáva Magnum zmrzlinu a na druhej strane toho dreveného mosta predáva Magnum stánok zmrzlinu. A na slovenskej strane 1,70, na poľskej euro. O 70 % viac to isté. Toto je výsledok hospodárenia, ktoré ste tu predvádzali vy ako sociálni demokrati. Doslova zlynčované rodiny. Desiatky tisíc mŕtvych detí, ktoré sa už nikdy nenarodia, lebo tie matky ich do takéhoto prostredia odmietli donosiť. Išli na potrat kvôli vašej nenažranosti. Išli na potrat, zabili svoje dieťa kvôli vašej nenažranosti. Lebo v situácii, keď všetky životné náklady rástli, vy ste nezvyšovali daňové bonusy, vy ste nezvyšovali rodinné prídavky. Vám tie rodiny boli ukradnuté. Vy ste si potrebovali len stavať vily na francúzskej Riviére a žiť na úkor práve tých rodín s deťmi. A práve preto, že ste takto sa správali k rodinám, tie rodiny aj tak dopadli a na budúci rok budú strádať tisícky a tisícky eur každý jeden, každá jedna rodina. Záleží od počtu detí. A to nehovorím o rodičovských dôchodkoch, ktoré ukradnete takejto rodine. Priemerná rodina dvoch dôchodcov, ktorí majú dve deti pracujúce na Slovensku, príde o 1 400 eur, čo ste im zrušili rodičovský dôchodok. Až sa nehanbíte, že však vlastne vy ste ho len nahradili, ten dilino, Erik Tomáš, či jak sa volá, povie, že však oni len nahradili, že miesto, miesto 1,5 % z hrubej mzdy pôjde, pôjdu 2 % z daní. Presne toto môžete hovoriť ľuďom, o ktorých vy ste presvedčení, že sú hlupáci. Lebo tak ako vy sa správate k svojim voličom, mne z toho nič iné nevychádza. Vy si myslíte, že oni sa nechajú naveky klamať a že naveky týmto preklamávaním sa dopracujete znova sa k moci. A my všetko vsadíme – a ja pevne verím, že aj ostatné opozičné strany – na to, aby sme vašim voličom len dávali argumenty, hovorím tej štvrtine vašich voličov, ktorí sú schopní rozmýšľať a tí vás popravia v tých budúcich voľbách a pripravia vás o moc. Týchto voličov sa nám podarilo presvedčiť, aby nám pomohli sa vás zbaviť v roku 2020, a oni prišli a pomohli nám vás sa zbaviť a bolo to ústavnou väčšinou. A ja si myslím, že keď vy pôjdete ďalej touto cestou a napríklad neschválite návrh zákona, ktorý vám predkladáme, aby ste urobili krok späť v tejto asociálnej politike, ktorú vediete, tak nakoniec aj tou ústavnou väčšinou v tých budúcich voľbách vás odstavia vaši vlastní voliči k moci. Lebo to nie sú, že sem prídu ľudia niekde z Poľska, Maďarska, Česka pomôcť tým voľbám, aby nás, aby nás zbavili organizovaného zločinu, ktorý nám vládne. To budú vaši vlastní voliči, vaša sklamaná časť voličov, ktorí pochopia na základe faktov a dát, že ste ich len bohapusto podviedli v svojom vlastnom záujme a že im ste klamali a že o nich ste si mysleli, že sú hlupáci a nikdy na to neprídu. A toto je tá kľúčová časť voličov, s ktorými sa treba rozprávať, nad ktorými netreba lámať palicu, ktorým netreba nadávať do hlupákov, alebo ich tak pomenovať ich, bohužiaľ, mentálny stav, ale treba im vysvetľovať, vysvetľovať, vysvetľovať. A títo ľudia nakoniec urobia najväčšiu prácu v presviedčaní ďalších voličov SMER-u, HLAS-u, SNS. A jak tu teraz stojím, som naozaj hlboko presvedčený, že vy ústavnou väčšinou prehráte nasledujúce voľby práve kvôli týmto podvodom, ktoré voči ľuďom páchate. Zvýšiť si sebe platy, jak je na tom tričku napísané. (Rečník si odhrnul sako, aby bolo vidno nápis na jeho tričku.) Sebe si zvýšiť platy a ľuďom zvýšiť dane a ešte arogantne si za tým stáť, že o 100 % si zaslúži nejaký skorumpovaný mafián Fico a ostatní na vláde, o 100 % vyššie platy. A zároveň viete, že žiaden zamestnanec nemá také tlačítko v tej svojej práci, že kde by si mohol sám sebe, či už na sústruhu, alebo na tej tabuli v triede, stlačiť gombíček a odhlasovať sebe zvýšený plat o 100 % a už vôbec nie o 5 000 eur mesačne. Táto arogancia, ktorou tu trpíte, ktorou ukazujete, že tými ľuďmi pohŕdate. A áno, súčasťou tej arogancie je aj správanie sa toho Gašpara, obžalovaného to človeka, ktorý zhodou okolností... (Prerušenie vystúpenia predsedajúcim.)